Toshkentda davolanayotgan koronavirusga chalingan bemorlarning 10 nafari og‘ir ahvolda

Toshkent shahridagi ikki kasalxonada koronavirusdan davolanayotgan bemorlarning jami 10 nafari og‘ir ahvolda. Bu haqda Sanitariya-epidemiologiya nazorati davlat inspeksiyasi boshlig‘i Nurmat Otabekov “O‘zbekiston 24” telekanalidagi chiqishida ma’lum qildi.
O‘zbekistonning davlat bosh sanitariya inspektori Nurmat Otabekovning ma’lum qilishicha, 8-aprel soat 10:00 holatiga ko‘ra Toshkentdagi Virusologiya ilmiy-tekshirish instituti klinikasida 98 kishi davolanmoqda, ularning 25 nafarida pnevmoniya belgilari kuzatilmoqda, yetti nafar bemorning ahvoli og‘ir.
Shuningdek, Epidemiologiya, mikrobiologiya va yuqumli kasalliklar ilmiy-tekshirish instituti klinikasiga 69 nafar bemor joylashtirilgan bo‘lib, ulardan uch nafarining ahvoli og‘ir. Qayd etilishicha, O‘zbekistonning boshqa hududlarida ham koronavirusga chalingan bemorlar davolanmoqda.
Avvalroq 6-aprel kuni O‘zbekiston sog‘liqni saqlash vaziri Alisher Shodmonov ahvoli o‘ta og‘ir bo‘lgan ikki bemor sun’iy nafas olish apparatiga ulab qo‘yilganini ma’lum qilgan edi.
Ma’lumot uchun, 8-aprel soat 10:00 holatiga ko‘ra O‘zbekistonda koronavirusga chalingan bemorlar soni 534 nafarni tashkil etdi. Mamlakatda 15-martdan (ilk kasallanish holati aniqlanganidan) buyon 30 kishi sog‘aydi, uch kishi esa vafot etdi. Xorijda kamida 23 nafar o‘zbekistonlik koronavirusga chalingan — ularning uch nafari vafot etgan.